**pajiști**

*Ursu Marian Florentin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

uite,

dacă tot ne-am întâlnit

pe pajiștea asta tăcută

îți propun un joc

tu să fii nor de ploaie nebună

eu, umbră de apă curgând

să mă evapor în tine

noaptea

să nu mai fiu

uite, dacă tot ne-am întâlnit

pe pajiștea aceasta albastră

îți propun un joc

eu să mă întind pe spate

ca o câmpie de păpădii

și tu să-mi sufli în pene din înalturi

cu toată dragostea ta

cu toată ființa ta

să mă spulberi în vânt

să nu mai ating vreodată cu

umbra pământul

să rămân înfipt în buzele tale

în trupul tău

în pupilele tale

să nu mă mai cunosc

uite,

dacă tot ne-am întâlnit pe jumătatea

aceasta de pământ

îți propun

să ne jucăm de-a ascunselea

eu să te leg la ochi cu un petec de pajiște

înnoptată

să te învârt pe o pasăre călătoare

și tu să mă cauți într-o iubire

să mă strigi împrejur

până nu te mai vezi